
Άλιμος,  7 Δεκεμβρίου 2025
Να αρθεί ο «κόφτης» αποκλεισμού χιλιάδων νεοδιόριστων και αναπληρωτών/-τριών εκπαιδευτικών από το επίδομα ενοικίου και θέρμανσης.
   Το ΔΣ της ΕΛΜΕ Νότιας Αθήνας καταγγέλλει ότι, την ώρα που η κυβέρνηση πανηγυρίζει για τα επιδόματα θέρμανσης και ενοικίου ως «ανάσα» για τα ευάλωτα νοικοκυριά, χιλιάδες αναπληρωτές/-τριες και νεοδιόριστοι εκπαιδευτικοί αποκλείονται από τη λήψη των επιδομάτων. Η διαδικασία υποβολής αίτησης για τη χορήγησή τους αντλεί στοιχεία από την περσινή φορολογική δήλωση, απαιτώντας, ουσιαστικά, τη διαμονή τουλάχιστον ενός έτους στην ίδια κατοικία με συνέπεια, στην πράξη, να μένει εκτός σχεδόν το σύνολο των αναπληρωτών/-τριών και νεοδιόριστων, καθώς το σύστημα λαμβάνει υπόψη τη διεύθυνση κατοικίας της περσινής φορολογικής δήλωσης. 

  Ωστόσο, η απαίτηση αυτή είναι ανέφικτο να πληρωθεί από την πλειοψηφία των αναπληρωτών/-τριών και νεοδιόριστων εκπαιδευτικών καθώς το εργασιακό τους καθεστώς απαιτεί συνεχής μετακίνηση και αλλαγή τόπου διαμονής, οι οποίοι κάθε σχολική χρονιά αναγκάζονται να αλλάζουν σπίτια με τον διορισμό τους σε διαφορετικούς νομούς. Αυτό έχει ως αποτέλεσμα, η πλειονότητα αυτών να μένει εκτός οποιασδήποτε οικονομικής ελάφρυνσης εν μέσω ασφυκτικής πίεσης από την ακρίβεια και τα υπέρογκα ενοίκια.
   Η κατάσταση αυτή δημιουργεί έντονη οικονομική πίεση. Οι μισθοί των αναπληρωτών/-τριών κυμαίνονται γύρω από τα 900 ευρώ, ενώ των νεοδιόριστων εκπαιδευτικών ξεκινούν από περίπου 760 ευρώ, ποσά που καθιστούν δύσκολη την κάλυψη ενοικίου και θέρμανσης. Επιπλέον, η αύξηση του ελάχιστου αριθμού ενσήμων αποκλείει χιλιάδες αναπληρωτές/-τριες από το πενιχρό επίδομα ανεργίας με την προπληρωμένη κάρτα. 

    Παράλληλα, την ώρα που τα επιδόματα και οι αυξήσεις μισθών θεωρούνται πολυτέλεια, η χώρα διαθέτει πάνω από 30 δισ. ευρώ για εξοπλισμούς και στρατιωτικές δαπάνες και ενώ μειώνονται οι πόροι για την Ειδική Αγωγή, χρηματοδοτούνται προγράμματα που δεν καλύπτουν τις πραγματικές ανάγκες των μαθητών/-τριών και των εκπαιδευτικών.

Επειδή καμία ουσιαστική στήριξη των εκπαιδευτικών που καλούνται στα μέσα της χρονιάς να βρεθούν από τη μία στην άλλη άκρη της χώρας δεν παρέχεται. 

                    Το ΔΣ της ΕΛΜΕ Νότιας Αθήνας απαιτεί : 

· Άμεση κατάργηση του «κόφτη» και αλλαγή της ΚΥΑ με δίκαια και συμβατά με το εργασιακό μας καθεστώς κριτήρια και χωρίς όρους διαμονής, ώστε να ενταχθούν όλοι/-ες οι νεοδιόριστοι και αναπληρωτές/-τριες εκπαιδευτικοί στα επιδόματα. 

· Αξιοπρεπείς μισθούς και ουσιαστικές αυξήσεις, ώστε οι εκπαιδευτικοί που κρατούν όρθια τη δημόσια εκπαίδευση να μπορούν να ζήσουν με αξιοπρέπεια και όχι απλώς να επιβιώνουν.Να επανέλθουν τώρα ο 13ος και 14ος μισθός.

· Άμεση και ουσιαστική στήριξη των αναπληρωτών/-τριών (κάλυψη των εξόδων στέγασης και μετακίνησης) που καλούνται στα μέσα της χρονιάς να βρεθούν από τη μία στην άλλη άκρη της χώρας για να μπορέσουν να επιβιώσουν με υπέρογκα ενοίκια και το τεράστιο κόστος στην ενέργεια, τα τρόφιμα και τη μετακίνηση.

· Μόνιμους διορισμούς τώρα, ώστε να σταματήσει το καθεστώς ομηρίας και περιπλάνησης χιλιάδων εκπαιδευτικών.

Με συλλογική δράση και αγώνα διεκδικούμε τα δικαιώματά μας!

